РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/404-21

5. октобар 2021. године

Б е о г р а д

З А П И С Н И К

12. СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 5. ОКТОБРА 2021. ГОДИНЕ

 Седница је почела у 13,00 часова.

 Седници је председавао Муамер Зукорлић, председник Одбора.

Седници су присуствовали чланови Одбора: проф. др Марко Атлагић, Милица Дачић, Невена Ђурић, Наташа Јовановић, доц. др Михаило Јокић, Братислав Југовић, Нандор Киш (Nándor Kiss), Милијана Сакић, Горан Спасојевић и Самира Ћосовић.

Седници су присуствовали заменици чланова Одбора: Светлана Милијић (Владица Маричић) и проф. др Жарко Обрадовић.

Седници нису присуствовали чланови Одбора: Милош Банђур, Софија Максимовић, Живота Старчевић и проф. др Љубиша Стојмировић, нити њихови заменици.

 На предлог председника, Одбор је, једногласно (12 гласова - ЗА), усвојио следећи дневни ред:

Д н е в н и р е д

1. Образовање Радног тела Одбора за избор кандидата из реда факултетског наставног особља за чланове Комисије за етику, из члана 23. Кодекса понашања народних посланика.

Прва тачка дневног реда: **Образовање Радног тела Одбора за избор кандидата из реда факултетског наставног особља за чланове Комисије за етику, из члана 23. Кодекса понашања народних посланика**

Уводне напомене поводом ове тачке дневног реда изнео је Муамер Зукорлић, председник Одбора. Подсетио је чланове Одбора, да је Народна скупштина, на седници одржаној 23. септембра 2021. године, донела Одлуку о изменама и допунама Одлуке о усвајању Кодекса понашања народних посланика. Чланом 23. Кодекса понашања народних посланика (Сл. гласник РС бр. 156/20, 93/21) је прописано да Народна скупштина образује Комисију за етику, за старање о примени Кодекса, која броји пет чланова. Комисију чине три представника факултетског наставног особља који су на основним или мастер студијама ангажовани или су били ангажовани из области етике, морала или моралног развоја и два државна службеника запослена у Служби Народне скупштине. Председник Одбора је истакао да кандидате из реда факултетског наставног особља предлажу: Филозофски факултет Универзитета у Београду, Новом Саду, Нишу, Приштини са привременим седиштем у Косовској Митровици и Државни факултет у Новом Пазару - Департман за филозофију. Критеријум за избор чланова Комисије из реда факултетског наставног особља је број бодова импакт фактора (х-индеx са Гоогле Ацадемиц-а) из области етике, морала или моралног развоја, које факултети, уз биографију кандидата, достављају Одбору за образовање, науку, технолошки развој и информатичко друштво. Прва три кандидата са највећим бројем бодова импакт фактора („h-index“ са „Google Academic-a“) предлажу се за чланове Комисије. Избор кандидата врши тело састављено од три члана Одбора за образовање, науку, технолошки развој и информатичко друштво Народне скупштине.

 На основу члана 23б Кодекса понашања народних посланика Одбор треба образује Радно тело за избор кандидата из реда факултетског наставног особља за чланове Комисије за етику. Сагласно чл. 44. став 6. Пословника Народне скупштине, Муамер Зукорлић је предложио следеће чланове Одбора за Радно тело: 1. академик Муамер Зукорлић, председник; 2. проф. др Марко Атлагић, заменик председника и 3. проф. др Жарко Обрадовић.

У дискусији поводом ове тачке дневног реда учествовали су Братислав Југовић и Жарко Обрадовић.

 Током своје дискусије, Братислав Југовић је предложио проф. др Љубишу Стојмировића за члана Радног тела Одбора за избор кандидата из реда факултетског наставног особља за чланове Комисије за етику.

 Жарко Обрадовић се током соје дискусије захвалио председнику Одбора на указаном поверењу приликом његовог кандидовања за члана Радног тела, али и изразио жаљење што неће моћи да прихвати кандидатуру, због унапред планираних обавеза.

 На крају дискусије, Муамер Зукорлић, председник Одбора је предложио

следеће чланове Одбора за Радно тело: 1. академик Муамер Зукорлић, председник; 2. проф. др Марко Атлагић, заменик председника и 3. проф. др Љубиша Стојмировић.

Након гласања, Одбор је једногласно усвојио овај предлог и донео Одлуку о образовању Радног тела за избор кандидата из реда факултетског наставног особља за чланове Комисије за етику, који чине 1. академик Муамер Зукорлић, председник; 2. проф. др Марко Атлагић, заменик председника и 3. проф. др Љубиша Стојмировић.

На самом крају, председник Одбора је информисао присутне да ће након седнице бити послати дописи Филозофском факултету Универзитета у Београду, Новом Саду, Нишу, Приштини са привременим седиштем у Косовској Митровици и Државном факултету у Новом Пазару - Департман за филозофију и да наведени факултети треба да доставе Одбору предлог једног кандидата за члана Комисије. Предлог треба да садржи биографију, сагласност и број бодова импацт фактора кандидата из области етике, морала или моралног развоја, и доставља се Одбору у року од 7 дана од дана пријема дописа. Након добијених предлога наведених факултета, Радна група ће на основу критеријума из чл. 23в Кодекса одредити прва три кандидата са највећим бројем бодова импацт фактора и предлог кандидата за избор за члана Комисије за етику доставити Одбору за административно-буџетска питања.

 Седница је завршена у 13,10 часова.

 Седница је тонски снимана

 СЕКРЕТАР ПРЕДСЕДНИК

 Муамер Зукорлић